**ΑΝΑΚΟΙΝΩΣΗ**

**Ευρωπαϊκή δημόσια διαβούλευση για τον προτεινόμενο περιορισμό χρήσης**

**Μολύβδου σε αντικείμενα από PVC**

Το Τμήμα Επιθεώρησης Εργασίας του Υπουργείου Εργασίας, Πρόνοιας και Kοινωνικών Ασφαλίσεων ενημερώνει **μέσω της Ομοσπονδίας Εργοδοτών & Βιομηχάνων (ΟΕΒ)** τους επηρεαζόμενους επαγγελματίες και το καταναλωτικό κοινό ότι έχει υποβληθεί, σε Ευρωπαϊκό Επίπεδο, πρόταση για εισαγωγή **νέου περιορισμού για τη χρήση μολύβδου σε πλαστικά αντικείμενα κατασκευασμένα από πολύ (βινυλο χλωρίδιο)(PVC) σε ποσοστό πέραν του 0,1% κατά βάρος**. Ο προτεινόμενος περιορισμός θα ενταχθεί στο **Παράρτημα ΧVII** του Ευρωπαϊκού Κανονισμού με αρ. **1907/2006 (REACH)**.

Συγκεκριμένα, ο περιορισμός θα αφορά αντικείμενα από PVC στα οποία έχουν χρησιμοποιηθεί ενώσεις μολύβδου ως σταθεροποιητές καθώς και μείγματα PVC τα οποία αναμένεται να χρησιμοποιηθούν για την κατασκευή αντικειμένων. Ο περιορισμός θα καλύπτει καινούργια αντικείμενα, καταναλωτικής, επαγγελματικής και βιομηχανικής χρήσης, καθώς και αυτά που κατασκευάζονται από ανακυκλωμένο PVC, εκτός συγκεκριμένων εξαιρέσεων. **Αναμένεται ότι θα επηρεάσει περισσότερο τα αντικείμενα από σκληρό PVC τα οποία χρησιμοποιούνται στην οικοδομική βιομηχανία π.χ. πλαίσια παραθύρων, σωλήνες και συνδέσμους, σύρματα, καλώδια, πλακίδια οροφής και πατωμάτων κ.ά.** Διευκρινίζεται ότι ο περιορισμός θα ισχύσει σε αντικείμενα τα οποία **είτε κατασκευάζονται είτε εισάγονται** στην Ευρωπαϊκή αγορά.

Ο Μόλυβδος θεωρείται νευροτοξική ουσία για την οποία δεν υπάρχει ασφαλές όριο έκθεσης και έχει δυσμενείς επιπτώσεις στην ανάπτυξη του κεντρικού νευρικού συστήματος των παιδιών, ενώ οι ενώσεις του Μόλυβδου του προκαλούν νευρομυϊκές και νευροαναπτυξιακές διαταραχές ακόμα και σε μικρές δόσεις.

Οι ενδιαφερόμενοι μπορούν να έχουν πρόσβαση στον φάκελο του προτεινόμενου περιορισμού και να υποβάλουν σχόλια μέσω της ακόλουθης ιστοσελίδας του Ευρωπαϊκού Οργανισμού Χημικών Προϊόντων (ECHA): <http://echa.europa.eu/el/restrictions-under-consideration>

Η καταληκτική ημερομηνία για την υποβολή σχολίων είναι η **22 Σεπτεμβρίου 2017**.

Για περισσότερες πληροφορίες σχετικά με την πιο πάνω διαβούλευση οι ενδιαφερόμενοι μπορούν να επικοινωνήσουν με τους αρμόδιους Λειτουργούς του Τμήματος Επιθεώρησης Εργασίας στα τηλέφωνα 22405609 και 22405608.